ማስፋፊያው ሲጠናቀቅ ለሦስት ሚሊየን ሰዎች አገልግሎት ይሰጣል
አዲስ አበባ፡- በ250 ሚሊየን ብር እየተገነባ ያለው የደብረ ብርሃን አጠቃላይ ሆስፒታል ግንባታ ሲጠናቀቅ ለሦስት ሚሊየን ሰዎች አገልግሎት እንደሚሰጥ ተገለጸ።
የደብረ ብርሃን ኮምፕሬሄንሲቭ ስፔሻላይዝድ ሆስፒታል ሥራ አስኪያጅ አቶ አስማረ ግርማ በተለይ ለአዲስ ዘመን ጋዜጣ እንደተናገሩት፤ በ2009 ዓ.ም በ250 ሚሊየን ብር በጀት የተጀመረው አዲሱ የደብረ ብርሃን አጠቃላይ ሆስፒታል ግንባታ በአሁን ወቅት 60 በመቶ የተጠናቀቀ ሲሆን፤ ግንባታው ሙሉ ለሙሉ ሲጠናቀቅ የኦሮሚያና አፋር አጎራባች ወረዳዎችን ጨምሮ በአማራ ክልል ሰሜን ሸዋ ዞን ውስጥ ላሉት ከሦስት ሚሊየን በላይ ዜጎች አገልግሎት ይሰጣል።
እንደ አቶ አስማረ ገለጻ፤ አዲስ እየተገነባ ያለው የደብረ ብርሃን አጠቃላይ ሆስፒታል 300 አልጋዎችና ከስምንት በላይ የቀዶ ጥገና ክፍሎች ይኖሩታል። ግንባታው ደረጃውን የጠበቀ እንዲሆንም ጥረት እየተደረገ ይገኛል። የሆስፒታሉ መገንባት ለአካባቢው ማህበረሰብ ትልቅ ፋይዳ ይኖረዋል። 
በአራት ዓመት ተገንብቶ ያልቃል ተብሎ የታቀደው የግንባታ ሂደቱ ክልሉ በቂ በጀት ማቅረብ ባለመቻሉ ተጨማሪ ጊዜ እየወሰደበት ሲሆን፤ ሙሉ ግንባታውን በመሥራትና በሆስፒታሉ ውስጥ የሚኖሩትን ግብዓቶች ለማሟላት ይህ መረጃ ከተጠናቀረበት ጊዜ ጀምሮም ሁለትና ሦስት ዓመታትን ሊወስድ እንደሚችልም አቶ አስማረ ገልጸዋል።
የዲዛይን የማሻሻል ሥራዎችም ለግንባታው መዘግየት ተጨማሪ ምክንያት መሆኑን የገለጹት ሥራ አስኪያጁ፤ ከሌሎች መሰል ሆስፒታሎች አኳያ ግን በፍጥነት እየተሠራ መሆኑንና ከዚህ በኋላ ክልሉ በቂ በጀት የሚመድብ ከሆነ በአጭር ጊዜ ሊጠናቀቅ እንደሚችል አስታውቀዋል። አሁንም ቢሆን ግንባታው ያረፈበት ቦታ ጠባብ ስለሆነ ሌሎች የማስፋፊያ ሥራዎች ጎን ለጎን ይከናወናሉ ብለዋል።
እርሳቸው እንደሚሉት፤ በ1929 ዓ.ም የተሠራው ነባሩ የደብረ ብርሃን ሆስፒታል ጠባብና ከ150 አልጋ በላይ የማስተናገድ አቅም የሌለው ነው። ማህበረሰቡም ማግኘት የሚገባውን አገልግሎት በተገቢው መንገድ አላገኘም። የመኪና አደጋን ጨምሮ የተለያየ ጉዳት ደርሶባቸው የነበሩ ሰዎች በአካባቢያቸው ህክምና ማግኘት ሲችሉ በቂ አልጋ ባለመኖሩ ሌላ ቦታ እንዲታከሙ ተደርጓል። 
ከዚህም ባሻገር ጨቅላ ሕፃናትን ማከም ሲቻል በቦታ ጥበት ምክንያት የማይስተናገዱ ነበሩ። የቀዶ ጥገና የሚደረግላቸው ታካሚዎችም እንዲሁ በመሰል ችግር ሳይስተናገዱ ቀርተዋል። አዲሱ ሆስፒታል ተሠርቶ ሲጠናቀቅ እነዚህን ችግሮች በመቅረፍ የኦሮሚያና አፋር አጎራባች ወረዳዎችን ጨምሮ በዞኑ ውስጥ ላሉት ከሦስት ሚሊየን በላይ ዜጎች አገልግሎት ይሰጣል። የህክምና አቅምን በማጠናከር ረገድም ፈርጀ ብዙ ጠቀሜታ ይሰጣል ተብሎ ይታሰባል።
አዲስ ዘመን ሰኔ 12/2012አዲሱ ገረመው